Sa pye fig ki’n ganny modi i ansenny en leson konsernan lafwa | Lavi Zezi
SAPIT 105
Zezi i servi en pye fig pour ansenny en leson konsernan lafwa
MATYE 21:19-27 MARK 11:19-33 LIK 20:1-8
SA PYE FIG SEK I ANSENNY EN LESON LO LAFWA
LOTORITE ZEZI I GANNY KESTYONNEN
Zezi i kit Zerizalenm Lendi apremidi e retourn Betani ki lo kote les Montanny Pye Zoliv. I tre probab ki i pas lannwit kot lakour son bann zanmi Lazar, Mari ek Mart.
Aprezan i bomaten le 11 Nizan. Zezi ek son bann disip i lo semen ankor enn fwa. Zot pe retourn Zerizalenm kot Zezi pou al kot tanp pour dernyen fwa. Deplis, i osi dernyen zour son minister an piblik avan ki i selebre Lapak, entrodwir Memoryal son lanmor e apre ganny zize e met amor.
Ler zot lo Montanny Pye Zoliv sorti Betani pour al Zerizalenm, Pyer i remark sa pye fig ki Zezi ti modi son lavey. I dir: “Ansenyan, gete! sa pye fig ki ou ti modi in sek.”​—Mark 11:21.
Me akoz Zezi ti fer sa pye fig sek? Nou vwar larepons dan sa ki i dir: “Laverite mon dir zot, si zot annan lafwa e zot pa doute, zot pou kapab fer sa ki mon’n fer avek sa pye fig, me pa zis sa, menm si zot dir avek sa montanny, ‘Bouze e al dan lanmer,’ sa pou arive. Si zot annan lafwa, tou sa ki zot demande dan lapriyer, zot pou gannyen.” (Matye 21:21, 22) Ankor en fwa Zezi i koz lo sa pwen ki i’n deza mansyonnen avan, si en dimoun i annan lafwa i kapab bouz en montanny.​—Matye 17:20.
Alor, ler Zezi in fer sa pye fig sek, sa in montre son bann disip lenportans pour annan lafwa dan Bondye. I dir: “Tou sa ki zot priy lo la e demande, annan lafwa ki zot in fini ganny li e zot pou ganny li.” (Mark 11:24) Sa i en leson enportan pour tou bann disip Zezi! I sirtou enportan pour bann zapot akoz zot pe al pas atraver bann leprev vreman difisil. Me i annan ankor en lot leson pour aprann konsernan nou lafwa atraver sa pye fig ki’n sek.
Nasyon Izrael i parey sa pye fig. Bann dimoun dan sa nasyon in fer en lalyans avek Bondye e i posib ki zot donn lenpresyon ki zot pe swiv son Lalwa. Me an realite, sa pa vre. Akoz an zeneral, sa nasyon in montre ki zot mank lafwa e zot pa prodwi bann bon fri. Zot menm rezet Garson Bondye li menm! Alor, ler Zezi in fer sa pye fig ki pa ti raport fri vin sek, i’n montre sa ki pou arive avek sa nasyon ki mank lafwa e ki pa prodwi fri.
Pa bokou letan apre, Zezi ek son bann disip i ariv Zerizalenm. Parey son labitid, Zezi i al kot tanp e konmans ansennyen. Kekfwa bann sef pret ek ansyen i ankor pe mazin sa ki Zezi ti fer son lavey ler i ti pous bann ki sanz larzan. Alor zot demann li: “Ou annan drwa fer sa bann keksoz? Lekel ki’n donn ou sa drwa?”​—Mark 11:28.
Zezi i reponn: “Mon pou demann zot en kestyon. Reponn mwan e mon ava dir zot lekel ki’n donn mwan sa drwa pour fer sa bann keksoz. Lekel ki ti donn Zan drwa pour batiz dimoun, Bondye oubyen zonm? Reponn mwan.” La aprezan zot ki bezwen reponn kestyon. Bann pret ek ansyen i konmans diskit antre zot lo ki mannyer zot pou reponn: “Si nou dir ‘Bondye,’ i pou dir, ‘Be, akoz zot pa ti krwar li?’ Me eski nou pou kapab dir, ‘Zonm’?” Zot mazin koumsa akoz zot per lafoul, “akoz [sa lafoul] ti vreman konsider Zan konman en profet.”​—Mark 11:29-32.
Bann ki pe opoz Zezi napa en bon larepons, alor zot dir: “Nou pa konnen.” Zezi i reponn: “Mwan osi mon pa pe dir zot lekel ki’n donn mwan drwa fer sa bann keksoz.”​—Mark 11:33.
Akoz le 11 Nizan ti enportan?
Ki leson Zezi ti ansennyen konsernan sa pye fig ki’n sek?
Ki mannyer Zezi ti reponn bann ki ti demande lekel ki’n donn li drwa fer sa bann keksoz?